韻圖

韻圖，又叫等韻圖，係中國古代一種音節表，用來表示漢字音。佢同韻書用反切表音唔同，佢以聲母做軸，再搭埋韻母做軸，定好喺表內嘅位置，用呢個方法表示漢字嘅發音。反切表示嘅發音，韻圖都可以表示到出來。佢同日文嘅五十音圖好似，但因爲中文嘅音節數好多，所以份表達數十頁、數千字。用噉樣嘅圖做研究嘅音韻學稱呼做等韻學。現存最古老嘅韻圖係《韻鏡》。

由來 
而今現存最早嘅韻圖係《韻鏡》，佢嘅作者仲未考明，而且佢嘅寫成時期亦唔清，估計係唐末到宋初之間。佢可能有先行嘅文獻，估計個淵源喺唐代中期，但詳細嘅嘢唔知。所以對韻圖嘅由來只能根據歷史背景推斷。一般認為，韻圖嘅起源同佛教有好大關係，有個比較合理嘅推測係噉樣嘅：

來華傳敎嘅僧人爲咗學漢語嘅語音，他們會採用喺印度通行嘅一種練音方式，呢種練音方式所用嘅敎本喺梵語叫做悉曇，係種梵字，即係表記梵文嘅文字，研究佢嘅學問叫做悉曇學。梵字係元音附標文字，係種音素文字，有輔音同元音嘅區別，然後將梵文嘅元音一個個輪流同輔音相拼而製成音節表。受悉曇學影響，畀呢個文字體系觸發，就有人去分析韻書，落工夫研究點樣表示單音節嘅漢字，然後仿照悉曇繪製咗漢語嘅音節表，呢個就係韻圖。

形式 

以《韻鏡》嘅形式舉例，歷來嘅韻圖喺結構上同佢相似。將《廣韻》206韻嘅四聲排除開外，將韻腹同韻尾唔同嘅韻歸入稱呼做「攝」嘅大類，計有十六攝。然後將唔同嘅韻頭、韻腹分入各個「轉」。一轉就整成一張圖表。所以一幅圖稱呼做「轉圖」，喺《韻鏡》從第一轉到第四十三轉，共有43幅圖。

令轉唔同嘅要素之一係「呼」，呼係指韻頭係咪帶圓脣嘅區別，分成開口呼同合口呼兩個呼。另外韻腹有兩大區分爲內轉同外轉，十六攝中有七攝係內轉、有九攝係外轉。一張轉圖嘅右端會有個標題，寫住內外轉同呼，例如第一轉叫做「內轉第一開」，第二轉叫做「內轉第二開合」。呢個轉圖標題寫喺右側，同目次一齊標。

一張轉圖內，頂部嘅橫欄係聲母，呢啲聲母按七音分列，然後細分爲清濁。左邊嘅縱欄列嘅係韻，然後按四聲分成咗平上去入，所示韻目用嘅係《廣韻》，接住再按四等細分。而喺方格嘅內部，放置嘅係《廣韻》嘅小韻代表字。唔存在音節嘅地方，就畫個圈。讀嘅方向係從表嘅右上開始打豎讀。喺正文方格內，每一個字都可以根據佢嘅縱橫位置得到相應讀音。

分析同概念

聲母 
韻圖嘅聲母通常有兩種標方式：一種叫五音法或者七音法，似上面《韻鏡》噉用「牙音」「清」「濁」呢啲字眼。第個就係直接用三十六字母。下面係一啲概念解釋：
韻圖嘅清濁係指發音時聲帶震唔震。清音唔震，濁音震。
清分成全清同次清，全清係指唔送氣嘅塞音、塞擦音，有啲韻書直接叫「清」，而次清係送氣嘅。
濁亦分成全濁同次濁，次濁喺某啲書叫「清濁」。全濁音係唔送氣嘅塞音、塞擦音、擦音，而次濁音係指鼻音、邊音、零聲母。
五音係按照發聲部位分類嘅聲母，有脣音、舌音、齒音、牙音、喉音。
脣音係發音喺嘴脣，包括雙脣音同脣齒音，前者叫重脣音，後者叫輕脣音。
舌音係發音喺牙齦，佢嘅發音係用脷頂住，有齒齦音同齦顎音，前者叫舌頭音，後者叫舌上音。仲有半舌音，特指來母。
齒音係發音喺牙齒之間，係啲塞擦音、擦音，有齒舌音同硬齶音，前者叫齒頭音，後者叫正齒音。仲有半齒音，特指日母。
牙音係發音喺喉嚨頂，呢度嘅「牙」係指軟顎，亦即係軟顎音。
喉音係發音喺喉嚨裏頭。

《韻鏡》之中唔區分脣音嘅輕重，亦唔分兩種舌音、兩種齒音，但同過排位就可以知隻字係邊種聲母，呢個叫韻圖等。當中重脣音喺一、二、四等，而輕脣音喺三等；舌頭音喺一、四等，舌上音喺二、三等；齒頭音喺一、四等，正齒音分章組同莊組，章組喺三等，莊組喺二等。喻母分成兩類，喺三等嘅叫喻三，喺四等嘅叫喻四，佢哋喺切韻中有唔同嘅來源。

呼 
呼一般認爲係指介音有冇圓脣，有嘅叫合口呼，冇嘅叫開口呼，就分呢兩個。但又有一種叫「開合」，學界仲喺度搞明白緊。有啲韻圖有唔合體例嘅呼劃分，學者就認爲係出版出錯。而呼嘅劃定要睇古人對脣音字、合口韻尾嘅語感。古人似乎傾向將脣音字、同埋合口韻腹/韻尾睇成係合口呼，唔理佢介音性質點。好似《韻鏡》「外轉第二十六」所列嘅霄、小、笑韻就界定爲「合口呼」。

等 
等亦即係等呼，一共有四個等，係韻圖嘅基本概念，係等韻學嘅核心。等究竟係乜嘢，仲係有排研究，基本上認爲中古漢語係區分等嘅。等喺韻母、聲母成都會有所區分。

韻母分等 
清代小學家江永就話：「音韻有四等，一等洪大，二等次大，三四皆細，而四尤細」。按照呢番話，學界普遍認爲韻母嘅等係講三方面嘅嘢：第一個係介音中有冇-i-，第二個係韻腹嘅開口度大細，第三個係元音發音部位嘅前後。

王力學派認爲，一同二等冇介音-i-，三同四等有介音-i-；一等韻嘅發音部位靠後，如模、歌韻，二、四等韻嘅發音部位靠前，如麻、先韻；三等韻有啲係有介音嘅一等韻，如三等東韻，有啲係相比四等韻而言個開口度比較大嘅前元音，如王力就認爲三等仙韻同四等先韻都有-i-介音，但仙韻腹係[ɛ]，先韻腹係[e]，三等嘅開口度大過四等。

而學者李榮提出四等韻冇-i-介音，呢個介音係三等專屬嘅特徵，後來嘅學者都聽從李榮學說。

而家爭議比較細嘅普遍觀點認爲，一等韻嘅特點係冇介音、發音靠後；二等韻可能有個捲脷化嘅介音，發音靠前；三等韻有-i-介音，開口度大；四等韻冇-i-介音，開口度細。

聲母分等 
聲母喺等韻嘅區分查實同上文「聲母」一欄講嘅一樣。具體講係噉樣：
脣音四個等都有字，同時脣音嘅特點係唔區分開合，亦即有開冇合，或者有合冇開。脣音三等係某啲情況下會轉化成輕脣音。
舌音嘅舌頭音，又叫端組字，配一同四等；舌上音，又叫知組字，配二、三等。換言之端組同知組係互補嘅。
半舌音，仲有事實上嘅泥母夾娘母，係四個等都配得。
齒音按照來源要區分爲三種：
齒頭音，亦即精組字，配一等同四等。當中有個假四真三嘅現象，係話有啲精組字查實係三等韻，但韻圖中放落四等，目的在於表示佢係精組字。另外，精組中嘅邪母只有三等韻。
正齒音有兩個來源，分別叫章組同莊組。
章組字只配三等韻。
莊組字配喺二等韻。當中有個假二真三嘅現象，係話有啲莊組字查實係三等韻，但韻圖中擺落二等，目的在於表示佢係莊組字。另外，莊組中嘅俟母只有三等韻。
喉音同牙音一齊，都係四個等都配得。當中群母同喻母只有三等韻，喻母係來源上有喻三同喻四，分別放喺韻圖嘅三、四等，佢哋係切韻中嘅云母、以母。換言之以母亦都係假四真三。仲有就係匣母唔會出現喺三等。

轉 
轉係借用咗悉曇概念，悉曇中將梵文元音、輔音相拼噉解。簡單啲，一個轉就係韻圖嘅一頁。轉嘅概念同攝好似，排開呼呢個因素，同一轉嘅韻母肯定有共同特徵。比如同聲調嘅字，韻尾一定相同；唔同等嘅韻母，佢哋嘅韻腹相近，可以諧音押韻。

一個轉可以包含多達四個韻，呢四個韻即係按「平上去入」分類嘅韻。有時有五個韻，亦即係多咗個次入聲，佢喺現代漢語各大方言都表現爲去聲字。

轉分內外轉。外轉係話有純二等韻，冇嘅就係內轉。純二等係話按照韻母分出來嘅二等；相反，個等係安聲母分嘅叫做假二等，比如假二真三呢個現象。純二等個介音特殊，大概音標上寫成。呢個介音出自上古音嘅顫音，係個加成性質嘅墊音。目前純二等介音喺中古音嘅音值有待探討，但佢顯然係中古音嘅音位，性質同-i-、-u-呢啲唔同。佢嘅特別在於：佢可以區分韻圖嘅內外轉，會造成韻書嘅重紐現象，但通過反切，又冇辦法嚴密表達佢嘅音位特徵。

攝 
攝係寬泛過轉嘅韻母分類。同轉類似，要求韻腹元音類似、韻尾相同。韻尾相同係話韻尾嘅發音部位相同，所以-m同-p同攝、-n同-t同攝、-ng同-k同攝。其他嘅，如聲調、呼、等，就唔再區別。攝即係「統攝」，即係將相近嘅歸納一齊。宋元以來，韻學家將《廣韻》分類爲十六攝。

十六攝如下所示，包括佢所轄《廣韻》韻目：
 通ong：東、冬、鍾
 江ɔng：江
 止i：支、脂、之、微
 遇o：魚、虞、模
 蟹ai：齊、佳、皆、灰、咍
 臻en：眞、諄、臻、文、欣、魂、痕
 山an：元、寒、桓、刪、山、先、仙
 效au：蕭、宵、肴、豪
 果ɑ：歌、戈
 假a：麻
 宕ang：陽、唐
 梗eng：庚、耕、清、青
 曾əng：蒸、登
 流eu：尤、侯、幽
 深em：侵
 咸am：覃、談、鹽、㮇、咸、銜、嚴、凡

功用 
韻圖係韻書審音參攷。因爲中國古代冇拼音文字，而一種叫反切嘅注音法。反切嘅辦法係用兩隻漢字爲一隻字注音，注音用嘅聲母出自第一隻字，注音用嘅韻母同聲調出自第二隻字。反切嘅弊病在於，佢用到嘅注音組合太過多，同一個發音，佢嘅反切可以千變萬化，所以對於成個漢語聲韻冇辦法做整體面貌嘅歸類，反切中睇唔出音系特點。另外反切只分析聲母、韻母、聲調呢三樣，而更細微嘅語音描寫唔到。所以韻圖彌補咗反切嘅缺憾，因爲佢可以分析入音位，睇韻圖就可以瞭解成個音系。

但反切都有佢替代唔到嘅地方。韻圖中每一個字只代表小韻，韻圖只能夠表明漢語中有幾多個小韻，但具體嘅隻隻字讀邊個小韻，韻圖查唔到，呢個要依靠韻書去查。韻圖嘅實際作用等於現代嘅聲韻配合表，同悉曇一樣，係個練音表。

缺點 
早期韻圖爲咗令佢結構勻稱，或者乾脆係爲咗慳皮，又或者可能跟死傳統音韻概念，經常將啲特殊字音安排喺特殊位置，於是佈局外多咗唔少特例，產生諸如假二真三、假四真三、假二等、次入聲嘅現象。於是呢啲特例就干擾讀者讀出正確發音。

雖然韻圖可以分析入到音位程度，但音位本身個音值佢冇辦法描述，亦即佢冇辦法記錄具體音素。一個相對簡單嘅係，一轉之內韻尾相同，但呢個韻尾係點讀，呢個要讀者自行歸納。而比較深嘅領域係韻母韻腹元音，現代學者擬測中古漢語韻腹有10個以上，但佢哋喺韻圖中只用四個等表示，所以非常模糊。

韻圖表示嘅發音往往係經典韻書裏頭嘅字音，而唔會去記錄當時嘅真實字音。隨住時代推移，各地漢語嘅字音各自演變，多多少少都偏離古音，令到現代人冇辦法讀出韻圖記嘅發音。所以對現代普通人，韻圖冇幾大意義，好難做參攷，而對語言學家就成爲探查古音嘅考古資料。

主要韻圖

宋代 
作者未詳 《韻鏡》43圖
鄭樵 《通志·七音略》43圖
作者未詳 《四聲等子》20圖
作者未詳 《切韻指掌圖》20圖

元代 
劉鑑 《經史正音切韻指南》

明代 
作者未詳 《韻法直圖》44圖
李世澤 《韻法橫圖》7圖

等呼
 等韻學
 漢語音節結構
 反切
 重紐
 韻母
 三十六字母
 中古漢語聲母
 《韻鏡》
 《七音略》
 《四聲等子》
 《切韻指掌圖》
 《切韻指南》
 《西儒耳目資》

等韻圖 廣韻
韻鏡
芋園叢書·切韻指南　一卷
御定康熙字典·等韻

中古漢語